রেল দুর্ঘটনা থেকে কিছুতেই রেহাই পাচ্ছে না দেশ। কিছুদিন আগে অমৃতসরের কাছে রাবণ বধের অনুষ্ঠান দেখতে থাকা মানুষের উপর দিযে চলন্ত ট্রেন চলে যাওয়ার পর ফের মর্মান্তিক ঘটনা ঘটল। রেললাইনে কর্মরত তিন কর্মীকে পিষে মারল চলন্ত ট্রেন। সোমবার এই ঘটনাটি ঘটেছে উত্তরপ্রদেশের সান্দালিয়া ও উমারটলি স্টেশনের মাঝামাঝি। উত্তর রেলওয়ে মুখপাত্র দীপক কুমার জানিয়েছেন, সোমবার ১২টার সময় রেললাইন মেরামতির কাজে যখন ব্যস্ত ছিলেন তিনজন গ্যাংম্যান তখন কলকাতা-অমৃতসর অকাল তখত এক্সপ্রেস তাদেরকে পিষে দেয়।যদিও উত্তর রেলওয়ের তরফে এক বিবৃতিতে বলা হয়েছে, রেললাইন ব্লক না করে তিনজন গ্যাংম্যান কাজ করছিলেন। যদিও সবসময় বলা হয়ে থাকে যে লাইন ব্লক করে তবেই রেললাইন মেরামতির কাজ করার জন্য। এছাড়া এমন সময় নির্ধারণ করতে বলা হয় যখন দুটি ট্রেন যাওয়ার মধ্যে ব্যবধান থাকে। তা মানা হয়নি বলে জানানো হয়।